„Szent Mártonnak ünnepén égő lámpást viszek én…”
Óvodánkban minden évben megemlékezünk Szent Márton püspökről. Hagyománnyá vált, hogy amellett hogy bemutatjuk gyermekeinknek az életét Szent Márton életét.
Az elmúlt évekkel ellentétben idén sokkal komplexebb programsorozatot tudtunk megvalósítani a pályázatnak köszönhetően. A november 6-ával kezdődő hét Szent Márton ünnepléséről szólt. A hét folyamán a négy csoport munkaestet tartott, ahol a gyermekek és a szülők közösen készítették el lámpásaikat. Az egyszerű befőttes üvegeket csodaszéppé varázsolták decoupage-technikával és üvegestéssel.
A hét utolsó napján, péntek délelőtt került sor a szent életének a bemutatására. A süni csoport rövid dramatizálása mindenki számára érthetővé tette, hogy miért is ünnepeljük Szent Mártont. A gyermekek teljes beleéléssel mutatták be, ahogy Márton kettévágja vörös köpenyét, és a koldusra teríti. Igazán megható, szívhez szóló pillanat volt mindenki számára.
A nap zárásaként az óvoda dolgozói, a gyermekek és a szüleik közösen vonultak fel a Szent Márton-kápolnához. Az utat a hét során készített lámpások világították meg. A templomhoz érve Nyeste Pál igazgató-atya egy rövid köszöntés után áldást adott a jelenlévőknek, ami egy közös imával zárult. Minden résztvevőt pogácsával és teával kínáltak hazaindulás előtt.
Németh Réka, óvónő
szent marton nap fenykepek.pdf